# 杜月笙

杜月笙
**杜鏞**，字**月笙**，本名**月生**，上海縣人，生於清光緒十四年中元節。初鏞既聞達滬上，因訪章炳麟於蘇州，章取《周禮》典，為其改名字，遂以字行世。鏞出身寒微，五歲而孤。家貧無錢葬親，但草瘞于田埂。鏞無以為生，乃寄食舅家。嘗就讀私塾，五月輒輟，貧而慕郭解、宋江為人，喜任俠，重義氣，好交遊。周人之急，不伐其能，振人之困，不矜其功。厚施而薄望。舅母惡其好賭而欲逐之，舅曰：「此兒氣宇非凡，必成偉器。何如此不能容人也？」不聽。鏞奮然曰：「大丈夫當橫行天下，藉時勢，取富貴，豈可鬱郁寄食於人乎？」遂去，流寓江湖，就十六鋪，為學徒。

時滬為英法強據，三教九流，魚龍混集。富商巨賈，巧取豪奪，奸猾惡霸，恃眾暴寡，罪稔釁盈者，青幫尤甚。時青幫黃金榮為法界探長，藉權徇私，交構豪滑，豢養亡命，威勢日盛。遂自封青幫渠魁，專擅威福，人畏其勢，莫敢誰何。鏞初入租界，夙夜參伍流氓，混跡閈廛，狼狽街衢，因入青幫，遂拜師陳世昌。世昌介之金榮，與語，識有大器局，甚悅，待為上賓。黃金榮妻林桂生，智識超凡。黃每遇大事，皆與議謀，未敢乖逆。鏞外謙直，內機狡，處世練達，善揆人意。桂生重之，事無巨細，悉委之決。英界探長沈杏生素不睦於黃金榮，每霸煙土，獲利巨萬，黃疾之，每使人劫之。時張嘯林，嘯聚江海，以劫煙為務，護軍使何豐林與之同窗，交情甚篤。杏生患之，乃組八股黨，勾聯軍匪，武裝護運。金榮無計，乃顧問於鏞。鏞曰：「八股黨固強，不足憂也。煙土自吳菘口運至英界，其途迂遠，勢必分，力必殆，其間必有可乘者。何不亦組八股黨，伏於必徑，伺機掩劫，其事必成。軍閥皆貪利之徒，若結之以賄，必緘口坐觀。況張嘯林與吾有舊，若得之為援，猶魚之得水，虎之添翼，大事可定矣。今英界礙於輿論，行將禁煙，而法界敷衍措置，以求課稅而已。英界煙賈必群起而入，可設三鑫公司，壟斷煙土，獲利必豐。中國侔蹤於英，亦欲禁煙。總統譴張一鵬至滬查禁煙土，其人好色嗜財，若投其所好，必為我用。杏生，一介匹夫耳，驕縱無謀，吝財寡恩，大功無賞，微愆必罰，爪牙不意驅馳久矣，惟懼其勢而已。若誘之以利，使為內線，敗之必矣。」黃金榮用其計，遂逐杏生，霸淞滬，煙賭之利，盡據之。

金榮寵妾伶人露蘭春，正值妙齡，稱傾城姿色於時。時浙江督軍盧永祥子筱嘉好聲色犬馬，放浪形骸，恃父之勢，橫行衢巷。貪蘭春姿色，遂痴求之，金榮日夕為備，隱忍未發。蘭春心儀，然懼金榮，未敢顯露。攸嘉以為厭己，意頗不平。值蘭春抱恙獻藝，聲調失准，筱嘉乃起鬨，金榮怒而毆之。筱嘉罵曰：「黃麻小兒，吾必報汝。」未幾，金榮遭劫。筱嘉深銜金榮，欲殺之，桂生懼，使鏞訪永祥，輸貨求免，許筱嘉得蘭春侍寢，乃罷。是後，黃金榮勢稍殺，鏞乃間乘而作，與黃金榮、張嘯林並稱大亨渠魁。

洎袁世凱死，軍閥並起，交相攻伐，神州苦毒，庶兆罹難。孫文以軍閥不滅，區宇未一，乃結盟共產黨，共濟時艱。革命未遂，而孫文半途崩卒，蔣介石因執權柄，揮師北伐，勢如破竹，所到之處，軍閥俯首，藩司獻印，南昌既克，鋒指淞滬。然蔣託名革命，實蓄異謀，及至南昌，乃另立中央，謀誅異己。初，滬軍都督陳其美遇刺，蔣無所依，乃與張靜江等，投機證券，負債頗巨，債主購其首。蔣乃因虞洽卿拜黃金榮為師，事遂平。蔣感黃之德，待之如父。後鏞與楊虎、陳群等立共進會。縱惡痞襲毆工人，工人怒逆。鏞邀汪壽華與晤，求和解，壽華欲晤鏞，陳延年曰：「鏞心叵測，君去必危，倘君有失，奈大事何？」壽華曰：「鏞仁厚之人，豈相害乎？況吾矢志革命，若於革命有益，何惜一死乎。」延年曰：「鏞今投蔣，入為心膂，出為爪牙。當此非常之時，豈可信乎？」固諫，不聽。果為所害。鏞使流氓惡痞偽擬糾察隊，持械內訌。祝紹周以調解為名，圍工會，繳其槍械，繼而盡屠之。白崇僖、周鳳歧、劉峙等奉蔣之命，誣以謀反，捕殺共黨甚眾，鏞使門徒助之，數日之內，死數千人，屍骨相枕，血染浦江。鏞察時遽變，乃與黃金榮、張嘯林謀。鏞曰：「蔣公所向披靡，孫、吳皆敗走，白崇僖進據龍華，淞滬指日可定。李寶章，畢庶澄，瓮中之鱉耳。以吾觀之，其勢必頹。吾輩當早決向背，免致禍釁。」金黃曰：「君言甚是，奈何與之交厚，不忍一旦棄也。」張曰：「共黨猖獗，殺豪富，沒私產。若其掌權，吾屬死無遺類矣。」鏞曰：「毒蛇蜇手，壯士斷扼。冰炭豈可相容乎？初國共合作，權宜之計耳，吾聞蔣先生素惡共黨，楊虎藉我等之手，殺共黨數十人，蔣公乃幕後真主也。今國共已成水火，旦夕聞變，諸君何疑？且公與蔣公名為師徒，情猶父子，豈可相負也。庶澄好色，可獻倡優，喪其志，亂其謀。吾輩外示以柔順，內奉其所好，其必弗備，乘間圖之，一舉可定也。然後獻誠於蔣先生以為晉見之禮，必得垂青。」二人深然其計。庶澄夙夜流連於青樓，縱情聲色，無心備戰。城陷之時，猶高臥醉鄉，部屬負之亡逸，張宗昌誘至濟南，依軍法誅之。蔣命白速入城，兵不血刃而克。及蔣至滬，鏞等親往迎之，金榮用鏞謀，還門生貼，蔣大喜，以鏞清黨有大功授以少將參議銜，日益寵眷。

民國十九年，起造家祠，歲余乃成。蔣介石遣人來賀曰：「詩詠祀事，典備蒸嘗。水源本本，禮意綦祥。敬宗收族，德在無忘。激波秕俗，秉茲彝常。元凱之家，清芳世宇。孝孫有慶，服先食舊。任俠好義，聲馳遐邇。濟眾博施，號曰杜母。肯堂肯構，實大其宗。爰建新祠，輪奐有容。簋簋既飭，鏘濟攸從。式瞻枚實，介福彌隆。」張學良、何應欽、孔祥熙、王寵惠、吳鐵成、徐世昌、曹錕、段祺瑞、吳佩孚、章炳麟、于右任、藏活佛班禪額爾德尼、法領事甘格林、日駐滬司令坂西利太郎等悉款赴，華洋名彥，殷胄望族，競相重贄來賀，軍政顯貴，袞揆爵勛，唯恐禮輕遲至。前後萬餘人，聯袂數十里。蕤賓滿座，勝友盈門，冠蓋相望，軒輶蔽途，旌展衢巷，匾爍廳堂。慶典之盛，近古靡有。

二十年，籌建恆社，取「如月之恆」之吉，自任理事長，假旨「進德修業，崇道尚義，互信互助，服務社會，效忠國家」，廣收門徒，心腹遍布，辦實業，掌銀行，董募捐，富甲天下，深結豪門，權勢益熾，號曰教父。鏞少時失學，常以為恨，及發跡，乃折節向學，宅楹懸聯「友天下士，讀古人書」以自勉，與名儒楊度、章炳麟等往來甚密，出入皆衣長衫。鏞善籠絡人心，廣結人緣，不愛重金，人皆願友之。是時，下野政客，多寄寓淞滬，黃金榮、張嘯林大索之，而鏞屈尊結交，慷慨濟助。袁世凱子克文好遊俠，不樂仕宦。及之滬，請與鏞博，竟空囊盡財。鏞厚遺之，使歸京。袍哥范紹增攜巨款至滬市買軍火，鏞請與蒲博，一夜間，笥囊略盡，意頗沮喪，鏞慷慨奉還，紹感其義，遂為莫逆交。劉湘死，王瓚緒代之，瓚緒與財閥劉航琛有宿怨，欲殺之，航琛懼，亡遁河內，鏞接之香港，盛情相待，請孔祥熙居中緩頰，航琛乃免。鏞好京劇，請名伶余敘岩為之演，敘岩性恃才孤傲，輕鏞，恥為之演。鏞嘗登臺，音容滑稽，醜態畢顯。敘岩戲擬，滿座皆笑。門生請殺之，鏞不許，曰：「敘岩義士，殺之無益。」敘岩家貧，鏞潛使人資之，敘岩後知情，乃肉袒膝行謝罪。其任俠好義收攬人心如此。

及盧溝事變，寰宇震駭，未及三月，日寇席捲千里，勢不可遏。淞滬淪陷，嘯林投敵，金榮謝客。賊使人誘逼鏞，鏞斷然逆拒，慨然曰：「吾願與國共存亡，誓不為漢奸也。」賊忌其名，徒戮無益，遂得潛亡。蔣授以中將銜，與戴笠共事，兼總募捐，便宜行事。初笠為布衣時，落魄潦倒，混跡賭場，舞弊被執，系至鏞前，鏞觀其貌，聞其言，大奇之，因與之結為兄弟。鏞資之南下，黃金榮為之關說蔣前，遂入黃埔。蔣簡眷而任之，使總典軍統，權傾朝野。鏞與笠互為倚重，與袍哥販運煙土，所獲甚巨。鏞廣交權貴，厚遺金帛，權貴幾為之驅走。張嘯林受任偽浙江省長，蔣令鏞殺之。張性狂暴，寡情義，視下如草芥，稍不如意，即鞭笞之，侍衛林懷部深怨之，鏞知其情，乃使人通懷部，喻以義利，遂為內應。有客訪張嘯林，期晤酒樓。懷部矯釁於軒卒，忿喧街衢，嘯林探身出牖，怒斥之，懷部遂舉槍擊斃之。抗戰之際，鏞總全國紅十字會募捐，所募頗巨，以資戰事。更以恆社之名，組建公司，遊刃國共，參差正邪，交市物貨，益富。

香港既陷，鏞至渝，數年間，恆社之勢遂蔓及西南。蔣患之，欲殺一二以懲，袍哥程潤澤遂為所害。鏞懼，乃深自韜晦，而與反蔣之士陰相結納。祥熙為財長，鏞門生王紹齋為其屬吏，鏞使竊機密，囤積黃金甚巨。蔣使人捕鏞門徒，鏞恐禍及己，乃問計戴笠，笠曰：「倭寇敗在目前，淞滬之財，國之命脈也，共黨垂涎久矣。總統欲搶占淞滬，必賴兄力。吾當為兄上陳利害，規諫謀畫。」蔣乃召鏞，令鏞先赴滬，銓綜機務。

及倭寇敗，蔣假意民主，令民選滬參議長，鏞自伐功高，銳意此職，因大張輿論，興作鼓吹。會聞潘公展任議長，錢大鈞為市長，吳紹澍副之，三人皆蔣親信。蔣譴吳國楨數鏞曰：「天無二日，國無二主。恆社勢大，門生惟知有先生，不知有元首，且先生出身幫會，若任議長，何止貽笑方外，恐啟負芒之禍，先生當自謹戒。」時戴笠陷沒，鏞勢日孤，乃知不可強求，遂上表辭曰：「上海系通都大邑，議長之職任重事繁，不才蒲柳之身，不勝重任，恐辜負諸公厚意，多請原諒，再予改選。」紹澍初為鏞門生，及得勢猖狂，秉承蔣旨，多難師門，鏞使人進言讒毀於蔣以廢之為民，未遂，陰誅之。

內戰既起，蔣令全民以財貨兌金圓券，以資軍用，鏞子維屏怠令不遵，蔣經國下令收系案驗，竟陷囹圄半載。鏞曰：「吾兒所犯，纖芥之罪耳，下獄受辱，何至於此乎？兔死狗烹，鳥盡弓藏，不虛也。」於是杜門謝客，不預國事。

閱三載，蔣敗績，淞滬危。蔣謀俱名流退守臺灣，因招鏞曰：「某近聞共黨遣人陰造先生府邸。昔日先生翊助黨國誅戮共黨，有大功於國家，而仇深怨積於彼，彼念茲豈能相容？先生若稍逡巡寡斷，必致殺身，追悔莫及。惟願先生好自為之。」鏞聞言大惶懼，良久對曰：「總統且安，鄙人絕無僥倖之意。」蔣曰：「淞滬實難固守，先生宜早做決斷，某願攜手先生往臺灣，共圖黨國復興大業，誓不相違。」鏞惶惑謝歸，扃牖覃思。未幾，金榮造府。鏞曰：「淞滬旦夕且下，蔣氏敗局定矣。倘吾輩意稍遲滯，必遭擒執，縱免極刑，必致羞辱。蔣公視我輩為戇大，用畢即棄，又憂肘腋生變，吾輩日益見疑，嫌隙已生，設若赴臺，寄人籬下，必為所制，日久釁滋，恐不得全。未若退寄港島，遠禍避咎，江海浮游，可保餘生。」金榮老邁，懷鄉戀土，愛惜私財，竟不果行。

鏞晚年寓居香港，每慨嘆世事如戲，剝屯磈磥，遂銷數十載所得賒據，令家人不得追索，但遺十萬金於妻子。四十年，哮喘病發，卒，年六十有四。初及大漸，囑妻當扶棺歸滬，竟不得行，猶措臺北南效大尖山麓。

## 引據